Antwoorde geëis oor nóg 'n Vrystaat-eiendomskandaal | Maroela Media
Antwoorde geëis oor nóg 'n Vrystaat-eiendomskandaal
Ace Magashule. Foto; ANC/Twitter
Die VF Plus het die voorsitter van die openbare rekeningekomitee in die Vrystaatse wetgewer, Neels van Rooyen, versoek om die Vrystaatse Ontwikkelingskorporasie (VOK) se voorsitter, Hantsi Matseke, te vra om antwoorde te verskaf oor nog 'n Vrystaatse eiendomskandaal.
Mediaberigte dui daarop dat geld van die VOK, 'n staatsbeheerde entiteit, onreëlmatig in die sakke van 'n sakeman van Parys beland het.
Tammy Wessels, VF Plus-LPW, het gesê dit is in openbare belang dat Matseke aan die komitee verduidelik waarom die VOK sedert 2016 nie meer die huur van 'n studentebehuisingskema invorder nie en 'n maatskappy, waarvan die direkteur glo noue bande met die uittredende Vrystaatse premier, Ace Magashule het, sedertdien voordeel trek uit die verhuring daarvan.
"Die funksie van die VOK is om, in samewerking met die Vrystaatse regering, die ekonomie uit te bou met projekte wat werkskepping stimuleer en nie, soos die geval van die Estina Vrede-suiwelprojek was, om individue met politieke bande te bevoordeel nie," het Wessels bygevoeg.
"Die berigte van die VOK se moontlike betrokkenheid by nóg 'n eiendomskandaal is egter geen verrassing vir die Vrystaat nie, aangesien daar ook die moontlikheid bestaan dat dieselfde korporasie betrokke was by 'n eiendomstransaksie van R9 miljoen waarby Magashule se dogter glo baat gevind het.
"Terwyl die Vrystaat sug van verligting oor die feit dat Magashule se negejaartermyn aan die einde van Maart tot 'n einde kom, bly ongerymdhede met verskeie Vrystaatse regeringsprojekte steeds opduik.
"Hierdie bewerings moet ondersoek word en die VF Plus sal wil toesien dat Matseke in haar hoedanigheid as voorsitter van die VOK verduidelik waarom 'n sakeman baat vind by fondse wat vir die Vrystaat bedoel was," het Wessels afgesluit.
Boer weer in hof wat glo teen werker se huis vasry
Vier gewapende rowers vas ná Jhb-skietery
Moeg vir hierdie korrupte Afrika. Wie immigreer saam?
Kennis word al lankal gedra van hierdie sake en nou dat hy Sekretaris Generaal van die ANC is gaan daar net mooi niks van kom nie en die Projekte gaan aan. Deel van Zumafamilie
Met ACE ja…. met ACE. ALS met Ace! Bloot een van die onaantasbare Zumaikies. GEEN gewete nie! Skep en vat wat en waar hy wil.
Die Ace is besig om te smelt
Ek weet hoekom doen die oposisie nog moeite om die goed oop te vlek nie want niemand word afgedank of vervolg nie. Daar word ook nie rekenskap gegee of terugbetalings geeis nie. So what is the point.